### Beslutning

Sonny Lund og Magistratsafdelingen for Sundhed og Omsorg med bemærkning, at byrådet i sit møde den 6. april 2022 har vedtaget Magistratens indstilling i overensstemmelse med erklæring fra Sundheds- og Omsorgsudvalget af 30. marts 2022. Ændringsforslaget fra Enhedslisten de Rød-Grønnes byrådsgruppe blev forkastet.

Enhedslisten de Rød-Grønnes byrådsgruppe henholdte sig til deres ændringsforslag.

Dansk Folkepartis byrådsgruppe kunne ikke tiltræde indstillingen.

[adresse] har store omkostninger til tomme almene ældreboliger. Derfor foreslås salg af 62 ældreboliger udover de 169 boliger, det tidligere er besluttet at sælge. Endvidere nedlæggelse eller omdannelse af i alt 84 beskyttede boliger. Desuden igangsættes analyser, der kan medvirke til at bringe området i balance som forudsat i budgetforliget. Analyserne kan forventeligt indebære salg/afhændelse af yderligere 156 boliger i 3 afdelinger.

### Resumé

De kommunale omkostninger til tomgangsleje har været stigende de seneste år. I 2021 var der tomgangsomkostninger på ca. 32,4 mio. kr. Ved budgetforliget for budget 2022-2025 blev det besluttet, at tomgangsudgifter ved kommunale almene boliger i Sundhed og Omsorg fra 2024 skal håndteres på det decentraliserede område, og der afsættes et budget på 6 mio. kr. om året til området.

Ledige boliger i Generationernes Hus udgør en stor del af tomgangsproblematikken, idet tomgangsomkostninger dér var 15,8 mio. kr. i 2021. Huset med i alt 200 ældre- og plejeboliger er ibrugtaget i 2021. Der er igangsat en særlig indsats for at fremme udlejningen.

De almene plejeboliger (plejehjem) har generelt ikke store tomgangsomkostninger. Enkelte afdelinger har været ramt af særlige forhold i 2021.

Derimod har kommunen mange tomme ældreboliger. Primo december 2021 stod 261 af kommunens 1709 ældreboliger tomme. Byrådet har tidligere besluttet at sælge 169 boliger. Herudover anses det for relevant at sætte yderligere 1 boligafdeling med 62 boliger til salg, samt igangsætte analyser, der forventeligt kan føre frem til afhændelse af yderligere 156 ældreboliger i 3 afdelinger.

Efter et eventuelt salg vil beboerne i de solgte lejligheder beholde deres lejemål, som fremefter reguleres efter lejeloven. Når lejere flytter, må der forventes renoveringer af de tomme boliger og huslejestigninger for kommende beboere efter almindelige regler i lejeloven. Efter salget vil kommunen ikke længere kunne visitere til boligerne. De berørte beboere er orienteret den 9. marts om det foreslåede salg, igangsætning af analyser m.v.

### Indstilling

Det indstilles:

At 1) Boligafdelingen Syd 1 (P.P.Ørums Gade 1-7, Thomas Nissen 11 og [adresse] 82-88) med 62 ældreboliger sættes til salg.

At 2) Der udarbejdes analyser vedr. afhændelse af yderligere 3 afdelinger med 156 ældreboliger. Dette vurderes nødvendigt for at realisere budgettet fra 2024. Analyserne forelægges Byrådet i takt med at de bliver klar og senest i oktober 2022.

At 3) Tomgangsomkostninger i afdelinger der sættes til salg modregnes efter 2023 i salgsprovenuet for den periode, der ligger mellem Byrådsbeslutning om salg og gennemførelse af salget.

At 4) Sundhed og Omsorg bemyndiges til at afholde salgsrelaterede omkostninger inklusive ovenstående tomgangsudgifter via det forventede salgsprovenu.

At 5) Det samlede salgsprovenu - efter fradrag fra salgsomkostninger, tomgangsomkostninger og indbetaling af 20% af restsummen til byudviklingspuljen – prioriteres til udbygning af plejeboliger og andre udbygninger på sundheds- og omsorgsområdet. På baggrund af en opdateret plejeboligprognose kan Sundhed og Omsorg lægge op til byrådets beslutning af en anden prioritering.

### Sagens forløb

14-03-2022 Magistraten

Fremsendes til [adresse] med bemærkning, at Magistraten i mødet den 14. marts 2022 anbefaler, at byrådet tiltræder Magistratsafdelingen for Sociale forhold og Beskæftigelses og Magistratsafdelingen for Sundhed og Omsorgs indstilling af 9. marts 2022.

Det blev bemærket, at en del af de tomme boliger midlertidigt vil kunne bruges til indkvartering af ukrainske flygtninge. Det vil indebære lavere tomgangsudgifter, mens udgiften, i det omfang den evt. skal dækkes af kommunen håndteres som en Ukraineudgift.

Borgmester René Lind og Odette Bruun deltog ikke i sagens behandling.

 23-03-2022 [adresse]
Fremsendes til Sundheds- og Omsorgsudvalget til behandling i henhold til beslutning i byrådets møde den 23. marts 2022.
 30-03-2022 Sundheds- og Omsorgsudvalget

Udvalget kunne enstemmigt tiltræde indstillingen i overensstemmelse med Magistratens anbefaling med den bemærkning, at udviklingen i behovet for at huse flygtninge bør følges tæt i regi af kommunens Ukraine-taskforce.